Udtalelse om Kommissionens forslag til Rådets forordning (EØF) nr. 3013/89 om den fælles markedsordning for fåre- og gedekød () (95/C 133/05)

Rådet besluttede den 19. januar 1995 under henvisning til EF-Traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Michael Strauss til ordfører. Sektionen vedtog sin udtalelse den 2. marts 1995.

Det Økonomiske og Sociale Udvalg vedtog på sin 324. plenarforsamling af 29. og 30. marts 1995, mødet den 29. marts 1995, enstemmigt følgende udtalelse.

1. Forhøjelse af de italienske og græske præmiekvoter for moderfår og hungeder

1.1. ØSU godkender generelt forslaget.

1.2. Det må sikres, at tildeling af ekstra, individuelle rettigheder kun sker, hvis der foreligger et klart bevis for, at dyrene er præmieberettigede.

1.3. Administrativ forvirring og ordningens yderst komplicerede karakter resulterede i, at nogle af producenterne ikke ansøgte om de moderfårpræmier, som Kommissionen nu finder, de var berettigede til. ØSU mener derfor, at der bør udbetales præmier for 1991 til de italienske og græske producenter, som ikke var i stand til at ansøge om samtlige de præmier, de var berettiget til i det pågældende år. Kvotarettighederne bør justeres i overensstemmelse hermed. For hvert af de år, for hvilke der indgives yderligere ansøgninger, må der dog foreligge et klart bevis for det rent faktiske antal præmieberettigede dyr.

1.4. Kommissionen bør overveje eventuelt at øge kvoterne for at dække de berettigede krav fra nye producenter og fra dem, som havde iværksat investeringsplaner før indførelsen af kvoter i 1993. Det fremgår udtrykkeligt af den gældende ordning, at sådanne producenters behov skal dækkes af reserven.

2. Definition af producenten

2.1. ØSU godkender forslaget.

2.2. Man må være meget opmærksom på at sikre, at den øgede fleksibilitet i anvendelsen af kvoteoverførsler ikke underminerer tilbageholdelsesmekanismen. Den er en forudsætning, for at fåresektoren kan blive stadig mere konkurrencedygtig.

Bruxelles, den 29. marts 1995.

Carlos FERRER

Formand for

Det Økonomiske og Sociale Udvalg

() EFT nr. C 382 af 31. 12. 1994, s. 37.

BILAG til det Økonomiske og Sociale Udvalgs udtalelse

Resumé af forslag, hvorom ØSU er blevet anmodet om at udtale sig

Da Rådet vedtog prispakken for 1994/1995, bad det Kommissionen om at udarbejde forslag dels til en løsning af de italienske og græske problemer, der knyttede sig til anvendelsen af 1991 som basisår for tildeling af præmierettigheder, dels om overførsel af rettigheder inden for partnerskaber.

Forhøjelse af de italienske og græske præmiekvoter for moderfår og hungeder

Under ordningen for fåre- og gedekød modtager producenterne en udligningsgodtgørelse i form af præmier for moderfår og hungeder. Med reformen af den fælles landbrugspolitik i 1992 indførtes der individuelle kvoter, der blev baseret på de indgivne præmieansøgninger i 1991.

Kommissionen foreslår at sætte den italienske kvote op til 600 000 præmierettigheder. Dette imødekommer de italienske myndigheders påstand om :

- at der med ændringen af præmieansøgningsperioden mellem 1990 og 1991 gik ca. 140 000 ansøgninger tabt,

- at fejl i fortolkningen af EF-bestemmelserne medførte, at antallet af præmiebetalinger på Sardinien kom til at ligge på 460 000 under antallet af præmieberettigede dyr.

Også for Grækenland foreslår Kommissionen at sætte kvoten op til 600 000 præmierettigheder. Dette begrundes med, at der i overgangsåret 1991 blev indgivet for få ansøgninger.

Definition af producenten

Ved overførsel af præmierettigheder tillader den gældende ordning, at der tilbageholdes op til 15% til den nationale reserve. Dette er et særligt problem dér, hvor der findes et stort antal familiepartnerskaber. Afståelse af 15% af rettighederne anses for et strengt krav, især når overførslen finder sted mellem familiemedlemmer.

Kommissionen foreslår nu at løse problemet ved at indføre et element af fleksibilitet, hvor principperne bag tilbageholdelsen dog fastholdes.